A programozási dokumentumok kidolgozása a TOT-ok elsődleges felelőssége marad, ideértve a stratégiáik alapjául szolgáló prioritások meghatározását és a szükséges helyi konzultációk biztosítását is.

A TOT-okra vonatkozó programozási dokumentumok elfogadása egyetlen hivatalos bizottsági határozattal történik, amely a stratégiai iránymutatásokra és a részletes programtervre egyaránt kitér. Ez azt jelenti, hogy a programozási dokumentum csak a stratégia és a cselekvési dokumentum kidolgozása és hivatalos jóváhagyása után fogadható el. Továbbra is a költségvetés-támogatás az előnyben részesített végrehajtási mód a TOT-okban (mint korábban a 10. EFA esetében is).

E jelentés célja, hogy a tengerentúli társulási határozat 91. cikkének megfelelően ismertesse a 11. EFA keretében a TOT-oknak nyújtott támogatás végrehajtása terén történt előrehaladást. A végrehajtás ezen szakaszában a programorientáció és -tervezés áll a figyelem középpontjában. Az operatív végrehajtás felgyorsulásával és a rendelkezésre álló adatok bővülésével a jelentések a jövőben fokozatosan kitérnek majd a segítségnyújtás eredményeire és hatásaira is a határozatban foglaltaknak megfelelően.

Széles körű konzultáció zajlott a TOT-ok és a Bizottság között.

A TOT-okra vonatkozó programozás a 2013 decemberében megrendezett 12. TOT-EU fórumon kezdődött meg, a tengerentúli társulási határozat és a vonatkozó pénzügyi keret elfogadását követően. A Bizottság ismertette az indikatív pénzügyi allokációkat és a programozási utasításokat a TOT-okkal és a velük kapcsolatban álló tagállamokkal, és a lehetséges együttműködési területekről való megállapodás céljából megkezdte a konzultációs folyamatot.

Ezt követően célzott szemináriumokat tartottak, ahol lehetőség nyílt a közös prioritások és célkitűzések megvitatására. A csendes-óceáni térségben 2014 novemberében, a karib-tengeri térségben 2015 februárjában a Bizottság égisze alatt regionális TOT-konferenciákat tartottak, melyeken részt vettek az AKCS-országok, a regionális szervezetek, valamint adott esetben a legkülső régiók. A konferenciák eredményeként a TOT-ok konkrét javaslatokat tettek a lehetséges fő támogatási területekre és részösszetevőkre vonatkozóan, valamint előmozdították a nem a tengerentúli országokhoz és területekhez tartozó szereplőkkel folytatott regionális együttműködést, mivel minden regionális szereplő határozottan érdeklődött az ikerintézményi együttműködési projektek kidolgozása iránt.

A tengerentúli társulási határozattal létrehozott társulás fórumain a stratégiai prioritásokról és a fő támogatási területekről folytatott egyeztetésekben is előrelépés történt. 2014 és 2015 folyamán kilenc technikai szintű, háromoldalú találkozóra került sor a Bizottság, a TOT-ok képviselői és a TOT-okkal kapcsolatban álló tagállamok között, biztosítva a Bizottság és a TOT-ok közötti párbeszéd lehetőségét.

A környezetvédelemmel és éghajlatváltozással foglalkozó munkacsoport 2015 januárjában tartott ülése a tematikus programról szóló, TOT-ok közötti előzetes megbeszélések fórumául szolgált.

Politikai szintű egyeztetésre a 2015 februárjában tartott 13. TOT-EU fórumon került sor. A két kerekasztal-találkozó keretében tartott megbeszélések lehetőséget nyújtottak a tematikus programról folytatott párbeszédre. Ennek eredményeképpen a TOT-ok megállapodtak az általuk javasolt fő támogatási területekről, amelyek az említett fórum következtetéseiben is megjelentek.

A fórum ezenkívül otthont adott a Bizottság, a TOT-ok területi/regionális engedélyezésre jogosult tisztviselői és a TOT-okkal kapcsolatban álló tagállamok részvételével zajló háromoldalú találkozóknak is. A megbeszélések során lehetőség nyílt arra, hogy az egyes TOT-ok szintjén és regionális szinten egyaránt megvitassák a pénzügyi erőforrások felhasználását és megtervezzék a következő lépéseket, és ennek eredményeképpen a regionális és a tematikus programokhoz is kinevezték az engedélyezésre jogosult tisztviselőket.

A Bizottság technikai segítségnyújtással is aktívan támogatja a programozási folyamatot. 13 ország és terület esetében már megtörtént vagy jelenleg is folyamatban van az említett technikai segítségnyújtás, amelyet a 10. és 11. EFA TOT-ok számára elkülönített forrásaiból finanszíroznak. A 11. EFA forrásai esetében az ilyen forrásokra vonatkozó első finanszírozási döntés 3 millió EUR-t irányoz elő e célra a tengerentúli társulási határozat 81. cikkének rendelkezéseiben megállapított eszközökből .

A 2015-ös helyzet

Az említett konzultációkra és a technikai segítségnyújtásra támaszkodva 2015-ben jelentős előrelépés történt a programozás kezdeti szakaszaiban. Meghatározták a programok stratégiai orientációját és javaslatot tettek az összes – területi és regionális/tematikus – program fő támogatási területeire vonatkozóan.

A területi allokációk tekintetében a legtöbb TOT esetében a költségvetés-támogatást javasolták végrehajtási módként. Ez a 10. EFA TOT-ok számára elkülönített forrásai kapcsán kialakult gyakorlaton alapul, míg számos esetben – nevezetesen Bonaire, Curaçao, Francia Polinézia, Saba, Sint Eustatius, valamint Wallis és Futuna esetében – pozitív változást jelent a korábban alkalmazott projektmodalitáshoz képest. A Bizottság minden esetben értékelést végez majd a költségvetés-támogatás alkalmazásához kapcsolódó támogathatósági kritériumok alapján.

A területi allokációk esetében javasolt fő támogatási területek határozottan bizonyos kulcstémák köré csoportosulnak, melyek általánosságban véve a következők:

környezetvédelmi kérdések, éghajlatváltozás, megújuló energia és katasztrófakockázat-csökkentés (az indikatív területi allokációkban részesülő 16 TOT-ból 5-re, és a 11. EFA TOT-ok számára elkülönített forrásaiból nyújtott összes területi allokáció 21 %-ára vonatkozóan);

társadalmi fejlődés (ifjúság) vagy foglalkoztatás/szakmai beilleszkedés, valamint oktatás/szakképzés (az indikatív területi allokációkban részesülő 16 TOT-ból 5-re, és a 11. EFA TOT-ok számára elkülönített forrásaiból nyújtott összes területi allokáció 33 %-ára vonatkozóan);

fenntartható turizmus (az indikatív területi allokációkban részesülő 16 TOT-ból 3-ra, és a 11. EFA TOT-ok számára elkülönített forrásaiból nyújtott összes területi allokáció 26 %-ára vonatkozóan);

összeköttetések és hozzáférhetőség/digitális fejlesztés (az indikatív területi allokációkban részesülő 16 TOT-ból 3-ra, és a 11. EFA TOT-ok számára elkülönített forrásaiból nyújtott összes területi allokáció 20 %-ára vonatkozóan).

Ezek a prioritások a fenntartható fejlődési célokkal összhangban és a tengerentúli társulási határozatban meghatározott célkitűzéseknek megfelelően a fejlődés három pillérére – a gazdasági fejlődésre, a társadalmi fejlődésre és a környezetvédelemre – irányulnak.

Ezek a prioritások egyértelműen igazodnak az Európai Unió tízéves időtartamra szóló munkahely-teremtési és növekedési stratégiájában, az intelligens, fenntartható és inkluzív növekedést célzó Európa 2020 stratégiában meghatározott uniós szakpolitikai prioritásokhoz.

Ehhez hasonlóan a regionális programok esetében is javasolták a források korlátozott számú prioritásra való összpontosítását. Jellegüknél fogva ezen prioritások hatóköre határokon átnyúló és transzverzális. Meg kell jegyezni továbbá azt is, hogy a TOT-ok által a Bizottságnak javasolt fő támogatási területek alapján az összes földrajzi regionális program nagy hangsúlyt fektet a környezetvédelemre és a természeti erőforrások fenntartható hasznosítására. Ennek köszönhetően jelentős mértékben kiegészíthetnék a tematikus komponenst és más, az Unió által a globális közjavakra és kihívásokra vonatkozó program keretében finanszírozott programokat, többek között a BEST 2.0 programot.